Gupta-bondgenoot mag oorsee reisEric Wood (Foto: Verskaf) Die Gupta-bondgenoot Eric Wood kan binne dae oorsee reis nadat die Palm Ridge-handelshof in Johannesburg Woensdag sy borgtogvoorwaardes verslap het. Wood, direkteur van Regiments Capital, ŉ Gupta-verwante maatskappy, het ’n aansoek gebring waarin hy die hof versoek om hom toe te laat om tussen 10 en 30 September na die Verenigde Koninkryk en Spanje te reis om sy ouers en dogter te besoek. Die aansoek is vroeër vandag toegestaan met die voorwaarde dat hy sy paspoort binne vyf dae van sy terugkeer by die betrokke ondersoekbeampte indien. Daar word ook van Wood verwag om twee weke ná sy tuiskoms weer saam met verskeie voormalige senior amptenare van Transnet in die beskuldigdebank in te skuif en op aanklagte van bedrog en korrupsie tereg te staan. Wood is in Mei vanjaar op borgtog van R250 000 vrygelaat nadat hy in hegtenis geneem is in verband met die omstrede lokomotiefkontrak by Transnet, wat destyds gelei het tot die verkryging van 1 064 lokomotiewe ter waarde van meer as R54 miljard. Regiments Capital is destyds onreëlmatig deur Transnet aan boord geneem en het uiteindelik voordeel uit die onreëlmatige aanstelling getrek. Wood en sy medebeskuldigdes moet weer op 14 Oktober in die hof verskyn.